Sojojin Najeriya Sun Kama Wasu 'Yan Bindiga Na Kasashen Ketare
A ci gaba da samun nasara da sojojin Najeriya ke yi a baya bayan nan, dakarun Operation Hadarin Daji da ke aiki a arewa maso yammacin Najeriya, sun damke wasu miyagu da su ka shigo daga kasashen ketare.
Abuja, Najeriya — Hedkwatar tsaron Najeriya tace dakarunta na Operation Hadarin Daji dake aikin kakkabe yan ta'adda a yankin arewa maso yammacin Najeriya sun cafke wasu yan ta'addan kasashen waje dake hada kai da na Najeriya wajen tafka aika aika, Daraktan cibiyar tattara bayanai a Hedkwatar tsaron Kasar kan arangamar da dakarun kasar keyi Manjo Janar Bearnad Onyeako yace an cafke yan bindigar ne a dajin dake cikin yankin karamar hukumar Jibia a Jihar Katsina. Janaral Onyeako wanda yaki yin bayanin ko daga wacce kasa yan bindigar suka fito yace sanin ko daga ina mutanen suka fito bashine mai muhimmanci ba, amma irin gagarumin kokarin da dakarun kasar sukai na gano da cafke yan bindigar shine abin lura. A dai wannan mako ne wasu yan bindiga suka bindige wani malami a wata mata makarantar sakandare dake jihar Nasarawa, Al'amarin kuma dake zuwa daidai lokacin da sufeta Janar na Yansandan kasar ke bada umarnin kara tsaurara tsaro a baki dayan makarantun kasar. Kamar yadda masanin tsaro Salihu Othman Dantata ke cewa wannan umarnin yayi daidai inda yake ganin bama Yansanda kadai ba, akwai bukatar ayi hadaka da sauran jami'an tsaro irin na DSS da Civil Defence don tabbatar da samar da cikakken tsaro a baki dayan makarantun kasar. Salihu Dantata yace a duk lokacin da yan ta'adda suka gaza cimma wani babban wurin da zai kassara gwamnati to suna maida hankakaline kan makarantu don jan hankalin duniya akansu. Saurari cikakken rahoton Hassan Maina Kaina: